Hoop vir Namib se laaste wilde perdeDie wilde perde van die Namib staan op die randjie van uitwissing. Die droogte en ‘n trop gevlekte hiënas plaas ekstra druk op die kwynende perdebevolking. Foto:NamibiaWildHorses/Facebook. Wilde perde in die Naukluft Nasionale Park in Garub, Namibië, staan op die randjie van uitwissing en sal binnekort na ŉ veiliger habitat verskuif word om hierdie rare verskynsel van die Namibiese woestyn te red. Volgens die Namibiese stigting vir Wilde Perde (Namibia Wild Horses’ Foundation – NWHF) het die droogte, wat Suider-Afrika tans teister, migrerende wild van die noorde en ooste van die land gedryf na groener weivelde in die suide en dit is hier waar ŉ trop gevlekte hiënas nou hoofsaaklik jag op die perde in die Garub maak. Dit plaas ekstra druk op die kwynende perdebevolking, wat tans net uit 128 perde bestaan. Geen nuwe vulletjies het sedert 2013 oorleef nie en die trop het net 39 merries oor, berig die Facebook-blad Informanté. Die hiënas vang tans omtrent elke derde dag ŉ perd en die stigting is bevrees dat die trop teen hierdie tempo teen so vroeg as Augustus kan uitsterf. Na verskeie berigte oor die lot van die wilde perde en ŉ dringende beroep van die publiek dat die perde gered moet word, het die NWHF saam met die Namibiese departement vir omgewingsake besluit om die trop perde na ŉ veiliger habitat, weg van die hiënas, te skuif. Die NWHF is nou op soek na ŉ stuk grond waarheen die perde geskuif kan word sodat hulle steeds naby die Garub is, waar die diere die laaste 100 jaar al leef. Volgens die NWHF is dit belangrik dat die publiek toegang tot die perde het, aangesien die trop een van die top tien toeriste aantreklikhede in die land is. Die stigting is ook afhanklik van donasies om die perde te hervestig en het reeds 1,5 miljoen Namibiese dollar van internasionale en nasionale donateurs ontvang vir voer om die trop tydens die droogte te onderhou. Die herkoms van die wilde perde van Namibië sal seker vir altyd ‘n geheim bly, maar daar bestaan verskeie teorieë. Foto: NamibiaWildHorses/Facebook. Die oorsprong van die Namib se wilde perde is onbekend, maar volgens Wikipedia is daar verskeie teorieë oor die perde se herkoms. Volgens een teorie het ŉ vragskip met volbloed Arabiese perde onderweg na Australië naby die mond van die Oranjerivier gestrand. Die sterkste perde het uitgeswem en hulle op die Garub-vlaktes gevestig. Nog ŉ teorie voer aan die perde is ŉ kruising van die Kaapse perd of Basotho-ponie van die Khoi-khoi, maar die waarskynlikste teorie is dat die Namib se wilde perde ŉ kombinasie van ontsnapte Suid-Afrikaanse militêre perde en Namibiese geteelde Duitse perde is. Die Duitse Baron von Wolf, wat die Duwisib-kasteel op die rand van die Namib-woestyn gebou het, het ŉ trop van 300 perde gehad. Wolf is dood in die Eerste Wêreldoorlog in Europa en die perde op sy plaas is net so gelaat om rond te dwaal op onomheinde grond, relatief naby aan die plek waar die wilde perde vandag nog woon. Die genetiese bewyse van ŉ studie wat in 2001 gedoen is, het egter getoon die perde is eerder afstammelinge van volbloed Arabiese perde, as die Hackneys en Trakehners wat Wolf in sy teelprogram gebruik het. Verdere navorsing uit die argief van teelprogramme voor 1914 en bloedstudies toon die wilde perde is afstammelinge van volbloed rydiere en nie werkperde nie. Die stigting het reeds 1,5 miljoen Namibiese dollar van internasionale en nasionale donateurs ontvang vir voer om die trop tydens die droogte te onderhou Foto: NamibiaWildHorses/Facebook. Nog ŉ studie, wat in 2005 gedoen is, toon die Namibiese woestynperde kan ŉ kruising tussen Europese teelperde en ontsnapte militêre perde wees. Nog ŉ bron van die teelperde is ŉ stoetplaas naby Kubub, wat aan die voormalige burgemeester van Lüderitz, Emil Kreplin, behoort het tussen 1911 en 1919. Foto’s van die stoet skouperde uit hierdie tydperk lyk baie soos die wilde perde van vandag. Daar word gereken die militêre perde is verwilder deur bomme wat Duitse vliegtuie tydens die Eerste Wêreldoorlog op Suid-Afrikaanse kampe gegooi het. Die ontsnapte weermagperde het by die perde van die Kreplin-stoetplaas aangesluit en waarskynlik by ŉ paar standhoudende watergate in die Aus-berge en Garub bymekaar gekom. Tog het die wilde perde daarin geslaag om heeltemal aan te pas by die droë Namibiese klimaat en navorsing het getoon die diere plaas nie ekstra druk op die omgewing nie. Die trop het altyd uit sowat 200 perde bestaan, wat volhoubaar is vir die geharde habitat. Die wilde perde is een van net 50 wilde perdbevolkings in die wêreld.